**On no arriben els diners, que arribi la imaginació**

Carme del Vado, voluntària

No és cap secret que les entitats socials de Catalunya estan passant un moment crític pels problemes de finançament en que es troben. Només un 6% va poder tancar l’exercici del 2020 sense pèrdues i la tendència negativa s’ha agreujat aquest any. Tenim motius per ser pessimistes si ens ho mirem només des del punt de vista dels recursos econòmics que capitalitzen. Però no és així si reconeixem que hi ha un capital que no decreix, el capital humà.

Els voluntaris s’han mantingut un any més al peu del canó i han multiplicat esforços. I això és el que em fa pensar que, amb imaginació i amb un millor ús de les tecnologies actuals, podem apaivagar en certa mesura els efectes de la manca de recaptació. És més, crec que pot ser fins i tot una manera d’augmentar-les. Perquè en aquest país som molts els que dediquem part del nostre temps a tasques de voluntariat. Es calcula que 1 de cada 4 catalans participem en entitats socials. I crec que aquest potencial està desaprofitat.

Col.laboro des de fa temps amb el Banc del Aliments i aquesta darrera campanya és la que menys ha recaptat de totes en les que he col.laborat. I això malgrat que aquest any fins i tot es podia fer aportacions a través del Bizum. Però ens ha fallat la part humana. Reconèixer que a la gent li agrada poc donar diners. Que prefereix donar un paquet d'arròs o de llegum. Primer perquè hi ha desconfiança del que es fa amb els diners, però també perquè hi ha una certa màgia en donar als voluntaris aquests aliments, fer tangible en certa manera la solidaritat, i això predisposa positivament als donants.

És per això que crec que cal gestionar millorar la tasca que fan els voluntaris, aprofitant les noves tecnologies, pot fer-nos arribar on els diners no arriben. Caldria repensar com fem les coses. En el cas del Banc del Aliments, crec que estaria bé que abans de llançar la següent campanya ens preguntessin als voluntaris què creiem que ha fallat enguany, què es podria millorar, per exemple. I després d’analitzar aquestes aportacions, fer una tasca de formació pels que participin a la següent edició.

En resum, crec que en moments de crisi, hem de veure l’oportunitat enorme que suposa tenir un gruix tant significatiu de gent disposada a dedicar part del seu temps i esforç als altres. Hem de ser capaços de treure’n un millor profit d’aquest gran riquesa que tenim.